b"\n_START_ARTICLE_\nEnoosni mineral\n_START_PARAGRAPH_\nEnoosni minerali so razred anizotropnih mineralov, v katerega spadajo vsi minerali, ki kristalizirajo v tetragonalnih in heksagonalnih kristalnih sistemih. Minerali se imenujejo enoosni, ker imajo samo eno opti\xc4\x8dno os._NEWLINE_Svetloba, ki potuje v smeri opti\xc4\x8dne osi, ima enake lastnosti kot v anizotropnih snoveh, se pravi da se smer polarizacije svetlobe pri prehodu skozi kristal ne spremeni. \xc4\x8ce je opti\xc4\x8dna os minerala orientirana pravokotno na mizico petrografskega mikroskopa z vstavljenim analizatorjem, bo zrno oslabelo svetlobo pri zasuku mizice za vseh 360\xc2\xba._NEWLINE_V tetragonalnih in heksagonalnih mineralih je enojna opti\xc4\x8dna os skladna s kristalografsko osjo c. To pomeni, da se svetloba, ki potuje vzporedno z osjo c, obna\xc5\xa1a enako, kot da bi potovala v izotropni snovi, ker sta osi a (in b) enako dolgi, tako kot v kubi\xc4\x8dnih mineralih._NEWLINE_Lomni koli\xc4\x8dniki enoosnih mineralov se tako kot v drugih anizotropnih snoveh spreminjajo med dvema skrajnima vrednostma. Skrajna lomna koli\xc4\x8dnika enoosnih mineralov se ozna\xc4\x8dujeta z \xcf\x89 ali n\xe2\x82\x80 in \xce\xb5 ali n\xe2\x82\x91 (vzporeden z osjo c). Vmesne vrednosti se ozna\xc4\x8dujejo z \xce\xb5'._NEWLINE_Enoosni minerali so razdeljeni v dva razreda. \xc4\x8ce je \xcf\x89 > \xce\xb5, ima mineral negativen opti\xc4\x8dni predznak in je enoosno negativen. \xc4\x8ce je \xce\xb5 > \xcf\x89, ima mineral pozitiven opti\xc4\x8dni predznak in je enoosno poziziven._NEWLINE_Absolutna dvolomnost enoosnih mineralov je definirana kot absolutna razlika med skrajnima lomnima kolo\xc4\x8dnikoma | \xcf\x89 - \xce\xb5 |."